Charles, par la grace de Dieu, roi de France: à tous ceux qui ces présentes lettres verront, salut. Savoir faisons que nous, à la supplication de noz bien amez les bourgois et habitans de la ville d’Auceurre, considérans le besoing qui est à présent de faire les réparacions qui sont nécessaires en la closture de ladicte ville, lesquelles réparacions et fortificacions lesdiz supplians, pour les grans charges qu’il ont eues et soustenues ou temps passé et qu’il leur convient avoir et soustenir chascun jour, en plusieurs manières, ne pourroient faire sanz nostre aide, mesmement que ladicte ville n’a aucunes rentos ou revenues pour ce faire, attendu aussi que pour ceste cause ou temps passé ilz ont accoustumé par l’ottroi de nostre trèscher seigneur et père dont Dieux ait l’ame, et aussi par notre ottroy de avoir et prandre, sur chascun brunel de sel vendu en gabelle en ladicte ville, seize deniers parisis de l’acheteur, si comme l’en dit: ausdiz supplians avons ottroyé et ottroyons de grace espécial que ils aient et praignent, par la manière que ilz ont autrefoiz fait, jusques a un an à compter du jour que notre autre semblable grace à eulz ottroiée pour cette présente année faudra sur chascun brunel de sel vendu en notre grenier establi en laditte ville, douze deniers parisis de l’acheteur, pour tourner et convertir esdittes réparations et non ailleurs; pourveu que notre droit n’en soit pas pour ce diminué ou empeschié. Si donnons et mandons, par ces présentes lettres, au grenetier de notredit grenier que lesdiz supplians il face et laisse joir et user paisiblement de notre présente grace, et ottroy, sans les empescher en aucune manière, au contraire. En tesmoing de ce nous avons fait mettre notre seel à ces présentes lettres. Donné à Paris le XIIIe jour de novembre, l’an de grace M. CCC. LXXXVIII, et de notre règne le IXe. Par le roy, à la relation du conseil: Mauloue.